### 7.55. Skalér lag

Kommandoen Skalér lag … åbner dialogen “Skalér lag”, som giver dig mulighed for at ændre størrelsen på laget og dets indhold. Billedet mister noget af sin kvalitet ved at blive skaleret. Kommandoen viser en dialog, hvor man kan indstille parametre for lagets størrelse og billedkvaliteten.

| Bemærk
Denne kommando virker kun på et enkelt lag.

| Vink
En anden måde at skalere et lag på er ved at bruge værktøjet Skalering med Transformering sat til Lag.

#### 7.55.1. Aktivering af kommandoen

Du kan tilgå denne kommando

- i hovedmenuen via Lag → Skalér lag …

- i dialogen Lag via Skalér lag … i dialogens genvejsmenu.

#### 7.55.2. Beskrivelse af dialogen “Skalér lag”

Figur 16.119. Dialogen “Skalér lag”

Lagstørrelse

  Når du forstørrer et lag, er GIMP nødt til at beregne nye pixels ud fra de eksisterende. Denne procedure kaldes “interpolation”. Bemærk, at uanset hvilken interpolationsalgoritme, der anvendes, tilføjes der ingen nye oplysninger til billedet ved interpolation. Hvis der er steder i laget, som ikke har nogen detaljer, vil du ikke få nogen nye ved at skalere det. Det er meget mere sandsynligt, at laget vil se noget sløret ud efter skalering. På samme måde mister billedet noget af sin kvalitet, når du reducerer et lag, fordi der fjernes pixels.

  Bredde, Højde

    Kommandoen åbner en dialog, som viser det oprindelige lags dimensioner i pixels. Du kan indstille den nye Bredde og Højde for laget i de to tekstfelter. Hvis det tilstødende kædeikon er ubrudt, justeres bredden og højden automatisk for at holde forholdet mellem dem konstant. Hvis du bryder kæden ved at klikke på den, kan du indstille dem separat, men det vil resultere i en forvrængning af laget.

    Du behøver dog ikke at angive dimensionerne i pixels. Du kan vælge forskellige enheder i rullelisten. Hvis du vælger procent som enhed, kan du indstille lagets størrelse i forhold til dets oprindelige størrelse. Du kan også bruge fysiske enheder som inches (engelske tommer) eller millimeter. Men hvis du gør det, skal du være opmærksom på billedets x/y-opløsning.

    Hvis du forstørrer et lag, beregnes de manglende pixels ved hjælp af interpolering, men der tilføjes ingen nye detaljer. Jo mere laget forstørres, og jo flere gange det forstørres, desto mere sløret bliver det. Det nøjagtige resultat af forstørrelsen afhænger af den interpolationsmetode, du vælger. Efter skalering kan du forbedre resultatet ved at bruge filteret Gør skarpere (uskarp maske), men det er meget bedre for dig at bruge en høj opløsning, når du scanner, tager digitale fotografier eller producerer digitale billeder på andre måder. Det er en iboende egenskab ved rasterbilleder, at skalering ikke giver optimale resultater.

Kvalitet

  For at ændre lagets størrelse skal GIMP enten tilføje eller fjerne pixels. Den metode, der bruges til at gøre dette, har stor indflydelse på kvaliteten af resultatet. Du kan vælge metoden til at interpolere farverne på pixels i rullelisten Interpolering.

  Interpolering

    Dette giver dig mulighed for at vælge den interpolationsmetode, der bruges til skalering. Se for detaljer om hver metode i Interpolering-dokumentationen for transformeringsværktøjerne.

7.54. Lag til billedstørrelse |  | 7.56. Ændr lags størrelse til markering

Report a bug in GIMP Rapportér en fejl i fejlsporing