### 5.10. Eksportér billede som PNG

Figur 15.66. Dialogen Eksportér billede som PNG

Pixelformat

  Som standard eksporteres dit PNG-billede i et pixelformat, der ligner indstillingerne for dit billede i GIMP. Det er normalt det, du ønsker, men når du har brug for et specifikt outputformat, kan du ændre det her til 8 eller 16 bit pr. kanal RGB eller gråtoner (med eller uden alfakanal).

Komprimeringsniveau

  Da komprimering er tabsfri, er den eneste grund til at bruge et lavere komprimeringsniveau end 9, at komprimeringen på en langsom computer kan tage lang tid. Der er ikke noget at være bange for ved dekomprimering: Hastigheden er den samme uanset komprimeringsniveauet.

Gradvis indlæsning (Adam7)

  Afkrydses Indlæs gradvist, vil et billede på en webside blive vist progressivt, efterhånden som det hentes. Progressiv billedvisning er nyttig på langsomme internetforbindelser, fordi du kan stoppe indlæsningen af et billede, som ikke har interesse. Gradvis indlæsning er mindre nyttig i dag med vores hurtigere internetforbindelser.

Gem farveværdier fra gennemsigtige pixels

  Når denne indstilling er afkrydset, gemmes farveværdierne, selv hvis pixlerne er helt gennemsigtige. Det er kun muligt med et enkelt lag og ikke med en forenet komposition. Når et billede med flere lag eksporteres til et filformat med et enkelt lag, kan GIMP ikke bevare de gennemsigtige pixels' farveværdier.

Metadata (redigér)

  Du kan klikke på linket “(rediger)” for at åbne metadataredigering og ændre eller tilføje metadata, som du ønsker skal indgå i billedet. Bemærk: Du skal også stadig aktivere de relevante muligheder for at gemme metadata, der er anført nedenfor.

Gem baggrundsfarve

  Har billedet mange gennemsigtighedsniveauer, vil internetbrowsere, som kun genkender to niveauer, bruge værktøjskassens baggrundsfarve i stedet.

Gem lagforskydning

  PNG understøtter en forskydningsværdi kaldet “oFFs chunk”, som indeholder data om placering. Desværre virker understøttelsen af PNG-forskydning i GIMP ikke, eller er ikke kompatibel med andre programmer, og har været det længe. Aktivér ikke lagforskydning, men lad GIMP lægge lagene sammen, før billedet gemmes, og der vil ikke være nogen problemer.

Gem opløsning

  Gem billedets opløsning (i ppi, pixels pr. inch).

Gem oprettelsesdato

  Datoen filen blev gemt.

Gem kommentar

  Du kan læse kommentaren i Billedegenskaber.

Andre metadata

  Har det indlæste billede Exif-, XMP- eller IPTC-metadata, kan du vælge, hvilke metadata der skal bevares ved eksport.

  Du kan også gemme farveprofilen, en brugerdefineret kommentar, der vises i Billedegenskaber, og inkludere en lille forhåndsvisning af billedet, når du eksporterer.

Gem indstillinger

  Klik for at gemme de aktuelle indstillinger. Senere kan du bruge Indlæs gemte indstillinger for at indlæse de gemte indstillinger.

| Bemærk
PNG-formatet understøtter billeder med indekserede farver. Anvendes færre farver, giver det en mindre fil. Det er særligt nyttigt til billeder til nettet (se Afsnit 6.6, “Indekseret tilstand”). Computere arbejder med blokke af 8 bit kaldet en “byte”. En byte tillader 256 farver. Det hjælper ikke at reducere antallet af farver til mindre end 256: Der vil stadig bruges en byte og filen vil ikke blive mindre. “PNG8”-formatet anvender, ligesom GIF, kun en bit til gennemsigtighed, så kun to tilstande er mulige: gennemsigtig eller uigennemsigtig.

5.9. Eksportér billede som MNG |  | 5.11. Eksportér billede som TIFF

Report a bug in GIMP Rapportér en fejl i fejlsporing